नंदिता बाहर ही पड़ी एक कुर्सी पर बैठ गई। दिन भर की सारी थकान आतिशबाज़ी के धुएँ की तरह अचानक घनी हुई और धीर-धीरे गायब होने लगी। आसमान में सितारे टिमटिमा रहे थे और ज़मीन पर दीये। नंदिता के चेहरे पर भी संतोष की आभा फैलने लगी। वह देर तक बूंदी के लड्डुओं की मिठास, दीयों के प्रकाश और रंगोली के रंगों में डूब कर दीपावली के साथ एकसार होती रही तब तक, जब तक माँ की पुकार ने उसे रात के खाने की याद नहीं दिला दी।